MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit om Rådets fælles holdning om vedtagelse af Europa-Parlamentets og Rådets afgørelse om Fællesskabets tilskyndelsesforanstaltninger på beskæftigelsesområdet

1. Baggrund

Kommissionens forslag KOM(2000) 459 endelig udg. blev sendt til Europa-Parlamentet og Rådet den 20. juli 2000. Europa-Parlamentet afgav sin udtalelse efter første behandling den 14. februar 2001. Det Økonomiske og Sociale Udvalg vedtog sin udtalelse på plenarmødet den 31. januar 2001 og Regionsudvalget den 14. december 2000.

Som følge af Europa-Parlamentets udtalelse og i henhold til EF-traktatens artikel 250, stk. 2, vedtog Kommissionen et ændret forslag, som blev sendt til Rådet og Europa-Parlamentet den 27. februar 2001 - KOM(2001) 124 endelig udg.

Rådet vedtog en fælles holdning den 25.6.2001.

2. Formål

Dette forslag er til gennemførelse af traktatens artikel 129. Forslaget udgør dermed det retmæssige grundlag for de udgifter, der opstår i forbindelse med gennemførelse af artiklens bestemmelser. Samtidig gives der mulighed for en udvikling og uddybning af den europæiske beskæftigelsesstrategi i overensstemmelse med konklusionerne fra Det Europæiske Råd i Lissabon. Beskæftigelsesstrategien har til formål at skabe betingelserne for fuld beskæftigelse og for flere og bedre job. Dette omfatter retningslinjer på EU-niveau og nationale handlingsplaner, som gennemføres af de enkelte medlemsstater.

På denne baggrund har forslaget til en afgørelse om Fællesskabets tilskyndelsesforanstaltninger på beskæftigelsesområdet særligt til formål at udbygge samarbejdet mellem medlemsstaterne vedrørende analyse og overvågning af samt forskning i arbejdsmarkedspolitikken. Et sådant samarbejde vil være baseret på væksten i det videnbaserede samfund, behovet for at bestemme bedste praksis og fremme udveksling og overførsel af oplysninger og erfaring samt for at gennemføre en aktiv oplysningspolitik på disse områder.

3. Kommissionens bemærkninger til den fælles holdning

3.1 Generelle bemærkninger

I det store og hele antager Kommissionen en positiv indstilling til Rådets fælles holdning. Kommissionen anerkender den indsats, der er gjort for at tage hensyn til foreslåede ændringer. Den kan acceptere en delt udvalgsprocedure, dvs. dels et rådgivende udvalg dels et forvaltningsudvalg, i forbindelse med programmets gennemførelse i modsætning til en procedure udelukkende med et rådgivende udvalg, sådan som det oprindeligt blev foreslået. Men Kommissionen kan dog ikke acceptere en reduktion af det foreslåede budget på 55 mio. EUR. Dette overslag er nøje udregnet, og Kommissionen er overbevist om, at der vil blive behov for udgifter af den størrelsesorden i løbet af programmets gennemførelsesperiode.

3.2 Således er der taget hensyn til Europa-Parlamentets ændringsforslag

Den europæiske beskæftigelsesstrategis bidrag til at fremme både samarbejde om beskæftigelsespolitik og udveksling af erfaring mellem medlemsstaterne er nu anerkendt. I den fælles holdning fremhæves det også, at strategien skal udvikles på en måde, således at man kan vurdere, hvorledes samarbejdet med arbejdsmarkedsparterne og de lokale og regionale myndigheder kan forbedres, og hvorledes man kan gennemføre en aktiv og gennemsigtig oplysningspolitik. I forbindelse med gennemførelsen af fællesskabsforanstaltningerne vil følgende blive evalueret: aktørernes rolle på forskellige niveauer og deres indsats, den europæiske beskæftigelsesstrategis hidtidige generelle virkning og sammenhæng mellem beskæftigelsesstrategien og den generelle økonomiske politik samt andre politikområder. Derudover vil der blive gjort en indsats for at indarbejde ligestillingsprincippet i alle aktiviteter, der modtager støtte fra dette program.

3.2.1 Ændringsforslag fra Europa-Parlamentet, som er blevet indarbejdet helt, delvis eller i princippet i Rådets fælles holdning og i Kommissionens ændrede forslag

Henvisninger til betragtninger og artikler refererer til numrene i Rådets fælles holdning.

-Betragtning (4) tager i høj grad hensyn til Parlamentets ændring 1 ved at henvise til den europæiske beskæftigelsesstrategis særlige styrke, nemlig at tilskynde til samarbejde mellem medlemsstaterne, samtidig med at de beholder retten til at træffe beslutninger, og at lette udveksling af erfaring, herunder inddragelse af arbejdsmarkedets parter samt de lokale og regionale myndigheder.

-I artikel 3, stk. 1, litra f) og g), afspejles Parlamentets bekymringer, som ses i ændring 3. Det anføres her, at udvikling af tilgangen til og indholdet af den europæiske beskæftigelsesstrategi bør omfatte metoder til samarbejde med arbejdsmarkedets parter og relevante lokale og regionale myndigheder samt til gennemførelse af en aktiv og gennemsigtig oplysningspolitik.

-I artikel 4, stk. 1 litra b), tages delvis hensyn til Parlamentets ændring 5. I denne artikel fastslås det nu, at medlemsstaterne i forbindelse med evaluering af deres nationale handlingsplaner skal se på, hvorledes arbejdsmarkedets parter og relevante lokale og regionale myndigheder har været inddraget i gennemførelsen af disse planer.

-I artikel 4, stk. 1, litra c), tages hensyn til Parlamentets ændring 6. Denne artikel fastslår, at en af de planlagte foranstaltninger vil omfatte en kvantitativ og kvalitativ evaluering af den europæiske beskæftigelsesstrategis generelle virkninger og en analyse af sammenhængen mellem den europæiske beskæftigelsesstrategi og den generelle økonomiske politik og andre politikområder.

-I artikel 4, stk. 2, tages hensyn til Parlamentets ændring 4, 7, 8 og 9. Rådet understreger i sin fælles holdning, at der i forbindelse med samtlige aktiviteter vil blive arbejdet på generelt at indføre princippet om ligestilling mellem mænd og kvinder, navnlig med hensyn til lige muligheder for mænd og kvinder i forbindelse med beskæftigelse og på arbejdsmarkedet, samt på at forene arbejdsliv og familieliv.

3.2.2. Ændringsforslag fra Europa-Parlamentet, som er blevet indarbejdet helt, delvis eller i princippet i Kommissionens ændrede forslag, men ikke i Rådets fælles holdning

Henvisninger til betragtninger og artikler refererer til numrene i det ændrede forslag.

-Europa-Parlamentets ændring 2 vedrørende betragtning 7 omhandler Parlamentets rolle i beskæftigelsespolitikken. Kommissionen accepterede princippet i denne ændring. I Rådets fælles holdning er denne betragtning blevet udeladt.

-Parlamentets ændring 10 omfattede fordeling af afsatte midler til særlige aktiviteter og udstikker de lokale, regionale og andre aktørers rolle i den sammenhæng samt i forbindelse med analyse af beskæftigelsen og gennemførelse af retningslinjerne for beskæftigelsen. Kommissionen accepterede delvist idéen med at rette analysen af den europæiske beskæftigelsesstrategi mod det regionale og lokale niveau.

-Parlamentets ændring 11 vedrører gennemførelse af målrettede oplysningsforanstaltninger for yderligere at bevidstgøre offentligheden samt offentliggørelse af rapporter om kvindernes stilling på arbejdsmarkedet og de problemer, som hæmmer deres adgang til arbejdsmarkedet. Kommissionen accepterede princippet i dette ændringsforslag.

-I Parlamentets ændring 12 understreges det, at resultaterne af programmet skal gøres gennemskuelige for offentligheden og at offentligheden skal have let adgang til relevante publikationer. Kommissionen accepterede princippet i dette ændringsforslag.

-I Parlamentets ændring 13 fokuseres på behovet for sammenhæng mellem aktiviteterne under dette program og andre af Kommissionens relevante programmer. Endvidere fokuseres der på, at Kommissionen skal etablere de nødvendige forbindelser til dette formål. Kommissionen accepterede princippet i dette ændringsforslag.

3.3 Nye bestemmelser indføjet af Rådet og Kommissionens stillingtagen til disse

Ændringen fra en procedure udelukkende med et rådgivende udvalg til en delt procedure med et forvaltningsudvalg er acceptabel for Kommissionen. Denne ændring afspejles i Rådets fælles holdning i den artikel, der omhandler "Gennemførelse". Med henvisning til afgørelse 1999/468/EF opregnes de foranstaltninger, der skal tages i brug i henhold til forvaltningsproceduren og ved den rådgivende procedure.

Kommissionen kan dog ikke acceptere reduktionen i budgettet, som oprindeligt var på 55 mio. EUR. Kommissionen er overbevist om, at dette udgiftsniveau vil være nødvendigt i løbet af programperioden.

3.4 Problemer i forbindelse med vedtagelsen af den fælles holdning

Efter diskussion vedtog Rådet med enstemmighed et budget på 50 mio. EUR. Det er Kommissionens opfattelse, at dette beløb er utilstrækkeligt og den fastholder, at det foreslåede budget på 55 mio. EUR er nødvendigt til korrekt gennemførelse af de aktiviteter, der støttes.

4. Konklusioner

Rådets fælles holdning fastholder de vigtigste politikområder i forslaget til afgørelse. Tilpasninger til teksten viser dog nu, at det i forbindelse med de aktiviteter, der modtager støtte fra dette program, er vigtigt med bidrag fra arbejdsmarkedets parter og aktører på regionalt og lokalt niveau. I tilpasningerne understreges det også, at kønsspørgsmålet skal indarbejdes korrekt i forbindelse med iværksættelsen af programmet, og at der skal gøres en mere intensiv indsats for at fremme den europæiske beskæftigelsesstrategi, som programmet yder støtte til, og udbrede kendskabet til strategien.

Hvad angår programmets gennemførelse, accepterer Kommissionen, at foranstaltningerne delvis træffes i overensstemmelse med forvaltningsproceduren. I den forbindelse bestræber Kommissionen sig for, at medlemsstaterne involveres aktivt i programmet og at et sådant aktivt engagement styrker samarbejdet og udvekslingen af oplysninger mellem medlemsstaterne.

Kommissionen beklager Rådets beslutning om at nedjustere det budget, Kommissionen havde foreslået.

BILAG

ERKLÆRING

TIL RÅDETS REFERAT

Erklæring fra Kommissionen

Kommissionen beklager, at Rådet ikke har accepteret det budget på 55 mio. EUR, som var foreslået til dette program, og at det i stedet har foreslået en nedjustering til 50 mio. EUR.

Budgettet var nøje udregnet, både hvad angår henvisninger til de aktiviteter, der skal modtage støtte fra programmet, og ud fra erfaringer med udgifterne fra forløberen til dette program, nemlig "Essen-programmet".

Kommissionen er overbevist om, at det oprindelige budget er nødvendigt for en effektiv gennemførelse af programmet, og håber, at budgettet vil blive genindsat under fremtidige forhandlinger.